b'\n_START_ARTICLE_\nTethys\n_START_PARAGRAPH_\nTethys je bio trijaski polifazni submarinski vulkan u Rami, BiH. Od njega su danas ostali samo ostatci.\n_START_SECTION_\nPolo\xc5\xbeaj\n_START_PARAGRAPH_\nZemljopisni polo\xc5\xbeaj Tethysa je u sredi\xc5\xa1tu Rame, u masivu sredogorja Krstaca. Raminu litosferu tvore sve vrste stijena prema postanku: magmatske, metamorfne i sedimentne. Prevladavaju sedimentne stijene. Dio ostataka vulkana vidljiv je izme\xc4\x91u naselja Gornjih i Donjih Vi\xc5\xa1njana. Krstac je magmatsko tijelo. Magistralnom cestom M16-2 pa lokalnom cestom koja vodi ka Lugu dolazi se do vulkana. S Tethysa se vidi sutjeska rijeke Rame, ramska tektonska potolina, Radu\xc5\xa1a i miocensko Ramsko jezero, rasjed Pasja - Plemina stijena i dr. Krajem te\xc4\x8de slapovita rijeke Crima._NEWLINE_Tethys je u zemljopisnom sredi\xc5\xa1tu dr\xc5\xbeave Bosne i Hercegovine. Dio je masivna planinskog prostora, druk\xc4\x8dijeg izgleda, podrijetla i morfologije od vapnena\xc4\x8dkog gorja u Zapadnoj Bosni, na Bjela\xc5\xa1nici i ju\xc5\xbenije u Hercegovini. Sredi\xc5\xa1nja je planina Vranica, \xc4\x8dije bo\xc4\x8dne izdanke mo\xc5\xbeemo smatrati i posebnim planinama, ali sve tvore jedinstveni masiv Srednjebosanske rudne planine.\n_START_SECTION_\nOpis\n_START_PARAGRAPH_\nMagmatske stijene su ve\xc4\x87inom u svezi sa submarinskim procesom trijaskog vulkana Tethysa. Srodnog je postanka s jablani\xc4\x8dkim granitom "gabrom" u procesu nastanka i oblikovanja subdukcijske zone Tethysa. Osim u masivu Krstaca, ima ih i drugdje po op\xc4\x87ini, ali izolirano i u puno manjem opsegu. Magmatske stijene sredogorja Krstaca su kisele i neutralne efuzivne magmatske stijene, me\xc4\x91u njima kvarckeratofiri i keratofiri, javljaju se proslojci tufa, efuzivna neutralna magmatska stijena andezit (porfirit), bazi\xc4\x8dne magmatske stijene - dijabaz i oksidirani efuziv bazalt, pegmatiti i dr. Rje\xc4\x8dica Crima erodira magmatsku podlogu, pa je mogu\xc4\x87e prona\xc4\x87i talo\xc5\xbeni opal i sitne listi\xc4\x87e zlata.\n_START_SECTION_\nPovijest\n_START_PARAGRAPH_\nVulkan je nastao u trijasu. Aktivnost mu je kulminirala u srednjem trijasu, oko 245. \xe2\x80\x93 228. milijuna godina pr. Kr.'